

 **GRADSKO VIJEĆE**  ***P R I J E D L O G***

KLASA:061-01/19-01/01

URBROJ:2186/18-02/1-19-70

Ludbreg, 07. ožujka 2019.

 Na temelju članka 35. Zakona o lokalnoj i područnoj (regionalnoj) samupravi (“Narodne novine” br. 33/01, 60/01-vjerodostojno tumačenje, 129/05, 109/07, 125/08, 36/09,150/11,144/12, 19/13-pročišćeni tekst, 137/15-ispravak, 123/17), članka 33. Statuta Grada Ludbrega (“Službeni vjesnik Varaždinske županije” br. 23/09, 17/13, 40/13-pročišćeni tekst, 12/18, 55/18-pročišćeni tekst) i članka 11. st.1. Odluke o javnim priznanjima Grada Ludbrega (“Sl. vjesnik Varaždinske županije” br. 25/99, 2/03, 05/03-pročišćeni tekst, 39/07) Gradsko vijeće Grada Ludbrega na 13. sjednici održanoj dana 07. ožujka 2019. godine, **d o n o s i**

**O D L U K U**

### O DODJELI JAVNIH PRIZNANJA

##### **GRADA LUDBREGA 2019. GODINE**

Članak 1.

**POČASNOM GRAĐANKOM GRADA LUDBREGA proglašava se:**

**SMILJKA BENCET iz Zagreba**

Gospođa Smiljka Bencet poznata je hrvatska kazališna, televizijska i filmska glumica.

Rođena je u selu Gradečki Pavlovec pokraj Vrbovca. U Zagrebu je završila Zemaljsku glumačku školu, glumila u varaždinskom HNK-u pa u kazalištima u Bjelovaru i Karlovcu te u splitskom HNK-u. Od 1965. godine je u Zagrebu koji je od tad njeno stalno boravište, a glumila je u kazalištu “Komedija” sve do umirovljenja 1991. godine.

 Odigrala je 131 ulogu u više od 3.000 predstava. U kazalištu je poznata po ulogama Ann Boleyn, Casarčeve Tonke i Petronile Brezovačkog . Najpoznatija joj je televizijska uloga Regice u televizijskim serijama “Gruntovčani” i “Mejaši” koje su obilježile njenu karijeru. Do uloge u ovim serijama došla je igrom slučaja. Glumica za koju je ta uloga predviđena (Nela Eržišnik) se razboljela zbog čega je trebalo naći zamjenu. Šermentovi su se sjetili Smiljke Bencet-Jagarić i nazvali ju u 11 sati na večer te je na suprugov savjet ulogu prihvatila.

Svojom ulogom u “Mejašima” i “Gruntovčanima”, nekim epizodama snimljenim na ludbreškom području zadužila je naš kraj. Promovira naš grad i ovaj dio Podravine već 50 godina. Pilot epizoda “Mejaša” emitirana je 14. kolovoza 1969. godine. Nakon uspjeha pilot episode, napisana je cijela serija koja prati zgode i nezgode stanovnika podravskog sela, jednim dijelo i Ludbrega i Hrženice.

Posljednjih godina gospođa Bencet rado dolazi u Ludbreg i surađuje s Gradskom knjižnicom i čitaonicom “Mladen Kerstner” u programima “Kešnerijade” organiziranim povodom obilježavanja rođenja Mladena Kerstnera.

 Zbog svega iznijetoga, a osobito što je gospođa SMILJKA BENCET svojim višegodišnjim javnim djelovanjem zaslužna za promicanje ugleda, značaja i položaja Grada Ludbrega u zemlji i svijetu proglašava se **POČASNOM GRAĐANKOM GRADA LUDBREGA.**

Članak 2.

 **NAGRADA GRADA LUDBREGA ZA ŽIVOTNO DJELO dodjeljuje se**:

**LATIFU BAJROVIĆU iz Ludbrega**

Gospodin Latif Bajrović rođen je u mjestu Pljevlja – Crna Gora. Na poziv dr. Kajfeža, idejnog začetnika tvornice lijekova u Ludbregu te Drage Novaka, tadašnjeg predsjednika Općine Ludbreg te obavljenih razgovora o njegovoj mogućnoj angažiranosti na projektu “Belupo” prihvatio je ponudu i nakon desetak dana preselio se u Ludbreg i počeo intenzivno radi na izgradnji pogona i projektiranju proizvodnih faza. Na samom početku projekta značajnu ulogu imalo je tadašnje poduzeće “Bednja” koje je financijski podržalo ovaj projekt, te je pogon uspješno sagrađen i 1971. godine počela je proizvodnja u Ludbregu, a naziv BELUPO tvornica je dobila od kratica Bednja-Ludbreg-Podravka.

Tijekom godina uspostavio je vrlo korektne odnose s mnogim farmaceutskim tvrtkama-“Plivom”, “Krkom”, “Lekom”, “Alkaloidom”, “Bosnalijekom”, “Farmakosom” i dr., a osim formalnog dijaloga s ovim tvrtkama uspostavljena je i konkretna proizvodna suradnja, ispomoć, savjeti i prijateljski odnosi kako bi se izbjegle prepreke u suradnji.

Radio je i idejni projekt tvornice lijekova “Belupo 2” u Koprivnici, a po nalogu i zamolbi predsjednika Vlade i premijera organizirao je ekipu za izradu idejnog projekta proizvodnje lijekova u Kijevu te po istom modelu za rekonstrukciju tvornice lijekova u Moskvi.

Uz angažman u gospodarstvu, odnosno farmaceutskoj industriji bio je uključen i u društveni život Ludbrega, osnivač je karate kluba u Ludbregu.

Za vrijeme Domovinskog rata socijalizirao je izbjeglice iz Vukovara te u zakupljenoj proizvodnoj hali organizirao pakiranje nefarmaceutskih proizvoda.

Bio je član Gospodarske komore varaždinske regije te član savezne gospodarske komore, a za svoj dugogodišnji rad primio je mnogobrojna priznanja od lokalnog, regionalnog i državnog nivoa.

Zbog svega iznijetog, a osobito njegovog višegodišnjeg rada i djelovanja kojim je postigao trajne i značajne rezultate u području gospodarstva i društvenog života u Gradu Ludbrega te time značajno doprinio njegovom razvitku, ugledu i promidžbi dodjeljuje mu se **NAGRADA GRADA LUDBREGA ZA ŽIVOTNO DJELO.**

Članak 3.

 **NAGRADA GRADA LUDBREGA dodjeljuje se :**

1. **DRAŽENU FILIPOVIĆU iz Ludbrega**

Gospodin Dražen Filipović rođen je 1972. godine u Varaždinu, Osnovnu školu završio je u Svibovcu kod Varaždinskih Toplica, a srednju građevinsku u Mariboru (Slovenija).

Od 1997. godine živi u Ludbregu, oženjen je i otac dvoje djece.

 Većinu svojeg radnog vijeka proveo je u odori Hrvatskog vojnika tj. dočasnika (narednik) i pripadnika slavne postrojbe 7. Gardijske brigade. Završio je dočasničko obrazovanje u dočasničkoj vojnoj školi Jastrebarsko. Kao pripadnik postrojbe u pripremama operacije Oluja 02.08.1995. godine bio je ranjen na Livanjskoj bojišnici u obrani suvereniteta RH.

 Odlikovan je Medaljom za sudjelovanje u operaciji “Ljeto 95”, Medaljom za iznimne pothvate u održavanju ustavno-pravnog poretka RH, te zaštiti života građana i imovine, Spomenicom Domovinske zahvalnosti, Srebrnom punom 7. GBR, pohvaljivan od strane tadašnjeg ministra obrane Gojka Šuška.

 Od 2007. godine nalazi se u mirovini kao HRVI Domovinskog rata.

 Nakon odlaska u mirovinu aktivnije se uključuje u rad raznoraznih udruga koje djeluju na području Grada Ludbrega.

 Kao tajnik ŠRD Ludbreg voditelj je ribočuvarske službe, te istaknuti natjecatelj u lovu ribe udicom na plovak gdje odličnim rezultatima osvaja mnogobrojne medalje i priznanja: kao kapetan kadetske ekipe ŠRD osvaja titulu prvaka Hrvatske – Kupa HŠRS. Posebno je za napomenuti da je u 2016. godini osvojio titulu svjetskog prvaka u Češkim Pardubicama, 2017. godine na natjecanju u Srbiji-Kanjiža osvojio je 2. mjesto. Prošle 2018. godine u svojstvu trenera-mangera s Hrvatskom reprezentacijom invalida u lovu ribe osvojio je 1. mjesto na natjecanju u Hrvatskoj-Podturen-Međimurje te je od strane Hrvatskog paraolimpijskog odbora s reprezentacijom proglašen za najuspješniji ekipu u RH za osobe s invaliditetom.

 Dopredsjednik je Udruge HVIDR-a Ludbreg, član Udruge “Črni maček ludbreški”, NK “Podravina”, Udruge gljivara “Vuzmek”, tajnik je GO HDZ-a Ludbreg, član ŽO HDZ-a Varaždinske županije, član Zajednice branitelja Gojko Šušak, član Vijeća Mjesnog odbora Ludbrega.

 Zbog dugogodišnjeg djelovanja, te postignutih rezultata u području ribolovstva i drugih područja društvenog i političkog života Grada Ludbrega čime je doprinio njegovu razvitku, promidžbi i ugledu dodjeljuje mu se **NAGRADA GRADA LUDBREGA.**

1. **ALEKSANDRU HORVATU iz Ludbrega**

Gospodin Aleksandar Horvat-informatičar rođen je u Ludbregu gdje i danas živi, vlasnik je obrta za grafički dizajn.

Od 1987. godine član je Kulturno-umjetničkog društva « A.Ošpuh » kao plesač, pjevač, glumac i recitator, a u više uzastopnih mandata do danas predsjednik je ovog Društva. 2012. godine nagrađen je srebrnom diplomom Hrvatskog sabora kulture za više od 20 godina rada na širenju i razvijanju kulturno-umjetničkog amaterizma i hrvatske kulture. Već gotovo 20 godina aktivno sudjeluje u organizaciji folklornih susreta u Centru svijeta, a kao predsjednik KUD-a sudjeluje u brojnim volonterskim akcijama i projektima u Gradu Ludbregu.

Volonter je Gradske knjižnice i čitaonice Mladen Kerstner kao recitator i interpretator te jedan od inicijatora Knjižničnog literarnog kluba KLIK i recitala kajkavske poezije « Božo Hlastec » , a voditelj je i brojnih događanja i manifestacija u Ludbregu.

Od 2016. godine počinje se aktivno baviti književnošću, prisutan je u zbornicima poezije na svim relevantnim hrvatskim recitalima, dobitnik je brojnih nagrada za kajkavsku poeziju te priznanja Hrvatskog sabora kulture čiji je član od 2017. godine.

U listopadu 2018. godine objavio je svoju prvu knjigu, zbirku pjesma na kajkavskom jeziku « Grad v sredini sveta » sa zavičajnom tematikom. Zaljubljenik je u prirodu, a zbog kreativnog potencijala iz hobija se bavi još i amaterskom fotografijom i uzgojem bosai drveća, povremeno crtanjem.

 Zbog osobitog dugogodišnjeg doprinosa razvoju kulturnog amaterizma na volonterskoj osnovi te dugogodišnjeg djelovanja u kulturi i drugim područjima društvenog života čime je doprinio razvitku, promidžbi i ugledu Grada Ludbrega dodjeljuje mu se **NAGRADA GRADA LUDBREGA.**

Članak 4.

 **PLAKETA GRADA LUDBREGA** **dodjeljuje se :**

1. **Dobrovoljnom vatrogasnom društvu Ludbreg**

Dobrovoljno vatrogasno društvo osnovano je 15. kolovoza 1869. godine na inicijativu tadašnjeg općinskog načelnika Đure pl. Šafarića, a utemeljitelji i pokrovitelji bili su magistrat Općine Ludbreg i vlastelinstvo kneza Batthynya te ove godine obilježava 150 godina postojanja, rada i djelovanja.

DVD Ludbreg središnje je društvo Vatrogasne zajednice Grada Ludbrega koje danas broji 75 članova na dobrovoljnoj bazi od toga 23 operativna člana, a u Društvu djeluje nekoliko natjecateljskih odjeljenja. Operativna postrojba godišnje odradi po 40-tak intervencija na gašenju požara, spašavanju unesrećenih u prometnim nesrećama, spašavanju ljudi i imovine u slučaju el.nepogoda, ispumpavanju vode iz objekata, dostavi pitke vode. Pored toga vodi se konstantna briga o osposobljavanju članstva, radu s djecom, mladeži, seniorskim natjecateljskim odjeljenjima, a posebni treninzi održavaju se s operativnom postrojbom kako bi interventna spremnost bila na maksimalnoj razini.

Društvo ima jako dobru suradnju s ostalim organizacijama u našemu gradu, posebno s Osnovnom školom i dječjim vrtićima te mnogobrojnim udrugama, a naročito u svibnju mjesecu – Mjesecu zaštite od požara kada se mnogobrojnim aktivnostima obilježava i upoznaje (ponajviše djecu) s mjerama zaštite od požara i ponašanju u slučaju izbijanja požara u objektima u kojima borave.

 Također se vodi briga i o uređenju Vatrogasnog doma i njegovog okoliša, održavanju i nabavi vatrogasne opreme i vozila za potrebe gašenja požara i drugih nepogoda.

 U znak priznanja za dugogodišnji – 150- godišnji rad i društveno djelovanje od interesa za Grad Ludbreg dodjeljuje se **PLAKETA GRADA LUDBREGA.**

1. **Nogometnom klubu « Podravina » Ludbreg**

Nogometni klub « Podravina » Ludbreg najstarije je sportsko društvo na ludbreškom području. Osnovan je 28. svibnja 1919. godine, a prva nogometna utakmica odigrana je 13. srpnja i od tada se igra nogomet u Ludbreškoj Podravini te se ove godine obilježava 100 godina uspješnog rada i djelovanja.

To je sportski kolektiv sa izuzetn bogatom i dugotrajnom tradicijom kroz koji su prošle brojne generacije sportaša ne samo iz Ludbrega nego i šire ludbreške okolice.

Trenutno je u Klubu registrirano oko 170 igrača, a takmiči se u IV. Hrvatskoj nogometnoj ligi u kojoj je u natjecanju s 8 dobnih kategorija. Najveći uspjesi ovog Kluba su : igranje u II. Hrvatskoj nogometnoj ligi, pravi IV. Hrvatske nogometne lige 2010. godine, prvaci III. Hrvatske nogometne lige Istok 2011. godine kao i osvajanje Županijskog nogometnog KUP-aa u tri navrata.

Također je važno istaći i igranje u 1/16 finala Hrvatskog nogometnog KUP-a 2001. godine protiv NK « Hajduk » u Ludbregu, 2007. godine igrana je utakmica 1/8 finala KUP-a s NK « Inter » u Zaprešicu, kao i igranje 1/8 finale KUP-a 2013. godine protiv NK « Rijeka » iz Rijeke na novoizgrađenom stadionu u Ludbregu.

Želja je rukovodstva ovog Kluba, a i mnogobrojnih sportaša da Klub uz svoj 100-ti rođendan dobije pomoćni teren s umjetnom travom, a na sportskom planu da se plasira u viši rang takmičenja –III. Hrvatsku nogometnu ligu sjever.

 U znak priznanja za dugogodišnji -100-godišnji uspješan rad i postignute rezultate u području sporta od interesa za Grad Ludbreg dodjeljuje se **PLAKETA GRADA LUDBREGA.**

1. **Udruzi « Ludbreške mažoretkinje » Ludbreg**

Udruga « Ludbreške mažoretkinje » osnovana je u kasnu jesen 1994. godine na inicijativu g. Franciske Schubert koja je bila prava i dugogodišnja voditeljica i predsjednica Udruge. U samim počecima u rad Udruge bila su uključena djeca uglavnom Osnovne škole Ludbreg da bi se kasnijim radom Udruzi pridruživale uglavnom članice i iz drugih naselja s ludbreškog i šireg područja te dječjih vrtića.

Tijekom godina Udruga se razvijala i bivala sve kreativnija, a idejama, kreativnošću, samouvjerenošću i velikim željama trenera Udruga je lansirana u san vrh državnog i europskog mažoreta. Kroz sve ove godine iz tradicionalnog mažoreta prelazilo se u sve više natjecateljskih kategorija i raznovrsnosti plesa.

Danas su u Udrugu uključene sve dobne skupine djece, puno se radi na gimnastici, a sve dalje i sve više je potreba uključivanja roditelja kao i drugih osoba pojedinih struka za izradu umjetničkih i scenskih rekvizita za nastupe i natjecanja.

Svih ovih godina kroz Udrugu je prodefilirano preko 800 članova, sašiveno je preko 1000 kostima, napravljeno bezbroj rekvizita i utrošeno puno energije, dobre volje i volonterskog rada.

Udruga je prošla gotovo čitavu Europu kroz europska natjecanja, osvojila brojna odličja-uglavnom zlatna i u svakoj prigodi promicala Grad Ludbreg. Na lokalnom nivou surađuje s ostalim udrugama koje djeluju u našem gradu, te se uvijek odaziva i sudjeluje u programima koje organizira Grad ili Turistička zajednica Grada Ludbrega.

U znak priznanja za uspješan dugogodišnji – 25 godišnji rad i društveno djelovanje od interesa za Grad Ludbreg dodjeljuje se **PLAKETA GRADA LUDBREGA.**

Članak 5.

 **ZAHVALNICE GRADA LUDBREGA** **dodjeljuju se:**

1. **MLADENU GRADINSKI iz Ludbrega**

Gospodin Mladen Gradinski rođen je u Ludbregu gdje je završio osnovnu školu gdje i danas živi. Srednju strukovnu školu za elektroinstalatera završio je u Varaždinu, a uz rad je završio i višu naobrazbu za montera elektromotornih pogona. Prvo zaposlenje bilo mu je u “Lukom”-u, potom u “Opremi” da bi početkom 90-tih otvorio samostalni obrt koji je vodio do umirovljenja 2016. godine.

 Član je pjevačkog zbora Župe Presvetog Trojstva u Ludbregu od njegova osnivanja, a osim sudjelovanja na nastupima i pjevanju u raznim prigodama, njegov udio je i u ozvučavanju pjevača i svirača.

Od 70-tih godina prošlog stoljeća kod njega je prisutno zanimanje i interes za ozvučavanje te je već tih godina radio ozvučenje prostora crkve i cintora crkve, a početkom 80-tih godina zbog sve većeg dolaska hodočasnika i nabavom novih zvučnika isti su postavljeni na cintor crkve prema trgu i ulici te je tako omogućeno hodočasnicima koji nisu mogli ući u prostor da i izvan prostora sudjeluje u Euharistijskom slavlju.

Kako je proštenje i slavljenje Svete Nedjelje prešlo iz okvira crkvenog prostora tako je i ozvučavanje bilo sve zahtjevnije, a gospodin Gradinski je svake godine nastojao prilagoditi i izvesti što je najbolje moguće što se tiče ozvučenja. Kako je posljednjih godina puno programa i raznih događanja u Dane Svete Nedjelje potrebno je puno toga prilagoditi i učiniti za čujnost svih događanja koji se odvijaju u te dane.

 Ozvučavao je mnogo priredaba i događanja koja se odvijaju u našemu Gradu: nastupe školske djece, nastupe mažoretkinja u dvoranama i trgu, sajam cvijeća, nastupe zborova i mnogih drugih. Sudjelovao je u izradi sedam nosača zvuka Pjevačkog zbora Župe Presvetog Trojstva kao snimatelj i mastering.

U znak priznanja za dugotrajno javno djelovanje dodjeljuje mu se **ZAHVALNICA GRADA LUDBREGA.**

1. **ANTUNU MATIJAŠECU iz Selnika**

Gospodin Antun Matijašec rođen je u Selniku gdje i danas živi. S aktivnim dobrovoljnim

darivanjem krvi započeo je na odsluženju vojnog roka. Godine 1976. zaposlio se u “Grafičaru” Ludbreg gdje se odmah uključuje u akcije darivanja krvi, a istovremeno aktivno radi na uključivanju i ostalih djelatnika pa se upravo njegovom zaslugom puno djelatnika “Grafičara” odazivalo na akcije dobrovoljnog darivanja krvi.

 Na dobrovoljno darivanje krvi uvijek se rado odazivao i na poziv Odjela za transfuziju varaždinske Opće bolnice kada je bila hitna potreba za njegovom krvnom grupom. Do danas je krv darivao 101 puta.

 Uz aktivni rad na okupljanju i aktiviranju dobrovoljnih darivatelja krvi, aktivan je i u drugim udrugama u svojem naselju – bio je član i tajnik DVD-a Selnik, mjesnog odbora Selnik, a član je i pastoralnog vijeća. Za vrijeme rata jedno vrijeme bio je i član Hrvatske vojske.

 U znak zahvalnosti za dugotrajno javno djelovanje dodjeljuje mu se **ZAHVALNICA GRADA LUDBREGA.**

1. **KATARINI NAMJESNIK iz Ludbrega**

Gospođa Katarina Namjesnik – Katica rođena je u Vinogradima Ludbreškim, osnovnu i srednju

tekstilnu školu završila je u Ludbreg gdje i danas živi.

 Uz radne i obiteljske obveze, od najranije mladosti bavila se humanitarnim radom, a intenzivne aktivnosti započela je početkom Domovinskog rata. Na samom početku zbrinula je šestero izbjeglica i o njima se brinula 3 godine, a istovremno se aktivno uključila u prikupljanje odjeće, obuće, higijenskih potrepština i pribora, hrane te sve to prevozila potrebitima.

 Od tada joj je volonterski rad i pomaganje drugima, a posebno starijim osobama na prvome mjestu i svakodnevno je na usluzi i raspolaganju za bilo koju vrstu pomoći, od prevoženja na razne preglede, nabave potrebnih lijekova i hrane, a i pomoći u kući u obavljanju svakodnevnih kućanskih poslova. Uvijek se odaziva i uključuje i u organizirane akcije prikupljanja određenih vrsta pomoći te kasniju dostavu tako prikupljene pomoći potrebitima.

 U našemu Gradu uključena je u rad mnogobrojnih udruga te se rado odaziva i sudjeluje u manifestacijama koje organiziraju pojedine udruge, Turistička zajednica ili pak Grad Ludbreg.

 U svim udrugama doprinosi napretku i poboljšanju rada i aktivnosti pojedine udruge, a jedna je od rijetkih osoba sa svim ljudskim kvalitetama koje sve svoje slobodno vrijeme nesebično daje drugima.

U znak priznanja za dugotrajno javno djelovanje dodjeljuje joj se **ZAHVALNICA GRADA LUDBREGA.**

1. **PETRU SMOLČIĆU iz Ludbrega**

Gospodin Petar Smolčić rođen je u Begništu, Kavadarci, Republika Makedonija. U svibnju

1940. godine obitelj je doselila u Ludbreg te od tada živi u našem gradu, a i radio je do prijevremenog umirovljenja 1998. godine. Za vrijeme Domovinskog rata – u vremenu od 06.09.1991. do 30.04.1994. bio je mobiliziran u Hrvatsku vojsku.

 Obzirom da je bio višestruki dugogodišnji volonter i višestruki dobrovoljni darivanji krvi Gradski odbor Crvenog križa Ludbreg angažirao ga je kao volontera za rad na programu UNHCR-a u koji je bio uključen do konca 1987. godine, a potom je nastavio raditi kao volonter na svim poslovima koje Gradski odbor CK Ludbreg radi kako bi pomogao prognanim i izbjeglim osobama. Obnašao je razne funkcije, od člana Upravnog odbora do predsjednika Nadzornog odbora. Višestruki je dobrovoljni darivatelj krvi te dugogodišnji volonter za što je primio mnogobrojna priznanja. Sudjelovao je u provođenju EU projekta te je osposobljen za dobrovoljne voditelje međugenracijskih skupina te za sprečavanje padova u starosti.

 Aktivni je član i mnogobrojnih udruga koje djeluju u našemu Gradu, a kao hrvatski branitelj uključen je u rad udruge dragovoljaca i veterana Domovinskog rata te u Ogranku Ludbreg obnaša dužnost tajnika.

 U znak priznanja za dugotrajno javno djelovanje dodjeljuje mu se **ZAHVALNICA GRADA LUDBREGA.**

Članak 6.

 Ova Odluka stupa na snagu danom donošenja, a objavljuje se na oglasnoj ploči Grada Ludbrega, Radio Ludbregu i službenoj web stranici Grada Ludbrega.

 PREDSJEDNIK GRADSKOGA VIJEĆA

 GRADA LUDBREGA:

 Antun Šimić

**O B R A Z L O Ž E NJ E**

 Odlukom o javnim priznanjima Grada Ludbrega te njezinim izmjenama i dopunama ustanovljena su slijedeća javna priznanja Grada Ludbrega:

1. proglašenje počasnim građaninom Grada Ludbrega
2. Nagrada Grada Ludbrega za životno djelo
3. Nagrada Grada Ludbrega
4. Plaketa Grada Ludbrega
5. Zahvalnica Grada Ludbrega

 Povjerenstvo za dodjelu javnih priznanja na svojoj sjednici održanj dana 09. siječnja 2019. godine utvrdilo je tekst te raspisalo i u sredstvima javnog priopćavanja objavilo oglas kojim su pozvani svi potencijalni podnositelji inicijativa za dodjelu javnih priznanja da svoje pismene i obrazložene prijedloge dostave Povjerenstvu zaključno do 08. veljače 2019. godine.

 U otvorenom roku podnošenja inicijativa Povjerenstvo je zaprimilo ukupno 69 prijedloga ovlaštenih predlagatelja koji su za dobitnike ovogodišnjih javnih priznanja Grada Ludbrega predložili ukupno 31 fizičku osobu, trgovačka društva, ustanove ili udruge civilnog društva.

 Na svojoj sjednici održanoj dana 19. veljače 2019. godine Povjerenstvo je razmotrilo sve dostavljene prijedloge ovlaštenih predlagatelja te je sukladno odredbi članka 13. i poštivajući ostale odredbe Odluke utvrdilo da se ovogodišnja javna priznanja dodijele:

1. **PROGLAŠENJE POČASNOM GRAĐANKOM GRADA LUDBREGA**
* **SMILJKA BENCET**
1. **NAGRADA GRADA LUDBREGA ZA ŽIVOTNO DJELO**
* **LATIF BAJROVIĆ**
1. **NAGRADA GRADA LUDBREGA**
* **DRAŽEN FILIPOVIĆ**
* **ALEKSANDAR HORVAT**
1. **PLAKETA GRADA LUDBREGA**
* **Dobrovoljno vatrogasno društvo Ludbreg**
* **Nogometni klub “Podravina” Ludbreg**
* **Udruga “Ludbreške mažoretkinje” Ludbreg**
1. **ZAHVALNICA GRADA LUDBREGA**
* **MLADEN GRADINSKI**
* **ANTUN MATIJAŠEC**
* **KATARINA NAMJESNIK**
* **PETAR SMOLČIĆ**

 Povjerenstvo za dodjelu javnih priznanja Grada Ludbrega predlaže Gradskom vijeću Grada Ludbrega donošenje odluke u predloženom tekstu.